《题醉渔图》
明代·郑鹏

去住一叶舟，卷舒一竿竹。朝从柳岸过，夜向芦汀宿。

鱼多不卖钱，村酒换盈斛。鲜脍簇银丝，芳香杂野𥰡。

老妻笑倾壶，稚子歌击筑。醉来横短楫，披襟坦便腹。

月明风露净，籧然睡方熟。随流任所之，自信稳于屋。

嗟彼尘世间，风波平地伏。绂绶成拘挛，车马生局蹙。

华亭鹤不闻，千秋伤二陆。

作者简介：福建闽县人，字于汉。弘治十四年举人。除淮安教授。有《编苕集》。